## Pravilnik o sadržaju, obliku i načinu vođenja očevidnika inspektora Državnog inspektorata

### NN 134/2009 (9.11.2009.), Pravilnik o sadržaju, obliku i načinu vođenja očevidnika inspektora Državnog inspektorata

DRŽAVNI INSPEKTORAT

3263

Na temelju članka 52. stavka 1. Zakona o Državnom inspektoratu (»Narodne novine« br. 116/08. i 123/08.), glavni inspektor Državnog inspektorata donosi

PRAVILNIK

O SADRŽAJU, OBLIKU I NAČINU VOĐENJA OČEVIDNIKA INSPEKTORA DRŽAVNOG INSPEKTORATA

Članak 1.

Ovim Pravilnikom propisuje se sadržaj, oblik i način vođenja očevidnika (u daljnjem tekstu: e-očevidnik) kojeg vode inspektori Državnog inspektorata.

E-očevidnik sadrži podatke o obavljenim inspekcijskim nadzorima i poduzetim mjerama koje su obavili, odnosno poduzeli inspektori Državnog inspektorata i vodi se isključivo na računalu u elektroničkom obliku.

Članak 2.

Podaci o obavljenom inspekcijskom nadzoru i poduzetim mjerama vode se kao službene evidencije i upisuju se u aplikaciju predviđenom uputom za provedbu ovoga Pravilnika.

Članak 3.

Aplikacija iz članka 2. ovoga Pravilnika obvezno sadrži podatak o:

– broju obavljenih inspekcijskih nadzora inspektora (redni broj u aplikaciji),

– nazivu i sjedištu, odnosno adresi subjekta nadzora,

– djelatnosti u kojoj se nadzor obavlja,

– oznaci spisa predmeta prema propisima o uredskom poslovanju,

– vremenu kada je inspekcijski nadzor obavljen,

– predmetu inspekcijskog nadzora,

– inspekcijskom nadzoru primjene propisa,

– poduzetim upravnim mjerama (vrste upravnih rješenja),

– izvršenju upravne mjere,

– tome je li izjavljena žalba i ishod postupka po žalbi,

– tome je li pokrenut upravni spor i ishod postupka po tužbi,

– poduzetim kaznenim mjerama – optužni prijedlog, kaznena prijava, prijava radi naknade štete, naplata novčane kazne na mjestu izvršenja prekršaja, prekršajni nalog, naredba, rješenje i presuda prekršajnog suda, uplata novčanog iznosa po donesenom usmenom rješenju u zapisnik i drugi akti inspektora i sudova,

– prekršajnopravnim i kaznenopravnim sankcijama – kazne, zaštitne mjere, mjere upozorenja, mjere opreza, imovinska korist i naknada štete,

– uzetim uzorcima radi ispitivanja.

Unos i izmijene u bazu podataka o subjektima nadzora iz evidencija obrtnog i sudskog registra, kojima se koriste inspektori u planiranju obavljanja nadzora i evidentiranju poduzetih mjera u aplikaciju iz stavka 1. ovoga članka, mogu obavljati samo dva državna službenika u sjedištu područne jedinice koji za to imaju posebno odobrenje.

Članak 4.

Uputu iz članka 2. ovoga Pravilnika donosi glavni inspektor na prijedlog unutarnje ustrojstvene jedinice Državnog inspektorata u okviru koje se obavljaju informatički poslovi.

Uputom se detaljno razrađuju podaci iz članka 3. ovoga Pravilnika, unos podataka u aplikaciju i korištenje podataka.

Članak 5.

E-očevidnik dužni su voditi inspektori, pojedinačno, svaki za sebe.

Gospodarski inspektor e-očevidnik vodi na aplikaciji eO-GI.

Inspektor rada e-očevidnik vodi na aplikaciji eO-IRRO ili eO-IRZR.

Elektroenergetski inspektor e-očevidnik vodi na aplikaciji eO-EI.

Rudarski inspektor e-očevidnik vodi na aplikaciji eO-RI.

Inspektor opreme pod tlakom e-očevidnik vodi na aplikaciji eO-IOPT.

Ažurnost i točnost unesenih podataka kontrolira nadređeni službenik.

Neažurno i netočno vođenje e-očevidnika predstavlja težu povredu službene dužnosti.

E-očevidnik može sadržavati i dodatne podatke koji upućuje na upravno područje inspekcijskog nadzora (tehničko zakonodavstvo, kakvoća hrane, intelektualno vlasništvo, rad malodobnika i sl.).

Članak 6.

Podaci u aplikaciju upisuju se čim prije, a najkasnije idući radni dan od dana sastavljanja zapisnika o obavljenom inspekcijskom nadzoru, odnosno poduzete mjere koju je potrebno evidentirati.

Ako je terenski rad inspektora bio dulji od jednog dana, podatke u aplikaciju upisat će idući radni dan po povratku u ured.

Članak 7.

U e-očevidnik unose se samo podaci inspekcijske naravi. O drugim aktivnostima inspektora može se ustrojiti posebna evidencija.

Članak 8.

Glavni inspektor, zamjenik glavnog inspektora, pomoćnici glavnog inspektora i načelnik Odjela kontrolno-instruktivnog nadzora i unaprjeđenja rada imaju neograničen pristup podacima iz e-očevidnika svih inspektora.

Pročelnik područne jedinice ima neograničen pristup podacima iz e-očevidnika koji vode inspektori područne jedinice.

Načelnik odjela u područnoj jedinici ima neograničen pristup podacima iz e-očevidnika koji vode inspektori toga odjela i u e-očevidnik koji vode inspektori u ispostavi iz djelokruga odjela.

Voditelj odsjeka u područnoj jedinici ima neograničen pristup podacima iz e-očevidnika koji vode inspektori toga odsjeka i u e-očevidnik koji vode inspektori u ispostavi iz djelokruga odsjeka.

Voditelj ispostave-odsjeka ima neograničen pristup podacima iz e-očevidnika koji vode inspektori te ispostave-odsjeka.

Načelnik odjela u sjedištu ima neograničen pristup podacima iz e-očevidnika koji vode inspektori u područnim jedinicama iz djelokruga odjela u sjedištu.

Iznimno od stavka 6. ovoga članka, načelnici odjela i voditelji odsjeka u sjedištu Inspektorata koji su ustrojeni za područje prometa robe i usluga, imaju neograničen pristup podacima iz e-očevidnika za sve gospodarske inspektore u područnim jedinicama.

Članak 9.

Podaci sadržani u aplikacijama iz članka 5. ovoga Pravilnika obvezno se koriste u prigodi izrade godišnjeg izvješća o radu Državnog inspektorata i izvješća o pojedinom pitanju iz posebnog upravnog područja, za određeni vremenski period.

Članak 10.

Danom stupanja na snagu ovoga Pravilnika prestaje važiti Pravilnik o načinu vođenja očevidnika o obavljenim inspekcijskim nadzorima i poduzetim mjerama inspektora Državnog inspektorata (»Narodne novine« br. 38/00.) osim članka 6. (očevidnik inspektora rada za zaštitu na radu) i članka 7. (očevidnik inspektora opreme pod tlakom, rudarskog inspektora i elektroenergetskog inspektora) koji će se primjenjivati do izrade aplikacija iz članka 5. ovoga Pravilnika.

Sastavni dio ovoga Pravilnika su aplikacije iz članka 5. ovoga Pravilnika i ne objavljuju se u »Narodnim novinama«.

Članak 11.

Ovaj Pravilnik stupa na snagu 1. siječnja 2010. godine.

Klasa: 011-01/09-02/30

Urbroj: 556-05-03-09-2

Zagreb, 30. listopada 2009.

Glavni inspektor
mr. sc. Kruno Kovačević, v. r.

Pravilnik, NN 134/2009-3263